text: বার্সেলোনা প্রশ্নে 'নীরব' গ্রিয়েজমান
  দুপুর ০১:১৫ ; বুধবার ; জানুয়ারি ২৩ , ২০১৯
  স্পোর্টস ডেস্ক ১৯:২২ , মে ১৭ , ২০১৮
  স্প্যানিশ সংবাদমাধ্যমে খুব শোনা যাচ্ছে গুঞ্জনটা- 'সামনের মৌসুমে বার্সেলোনায় যোগ দিচ্ছেন আন্তোয়ান গ্রিয়েজমান।' অ্যাতলেতিকো মাদ্রিদ ফরোয়ার্ড অবশ্য ভবিষ্যৎ নিয়ে কোনও মন্তব্য করতে চাননি ইউরোপা লিগের শিরোপা জেতার পর।
  গত গ্রীষ্মের দলবদলে নেইমার ন্যু ক্যাম্প ছেড়ে যাওয়ার পর তার বদলি হিসেবে উসমান দেম্বেলেকে কিনেছে বার্সেলোনা। বরুশিয়া ডর্টমুন্ড থেকে ফরাসি ফরোয়ার্ডকে আনার পর শীতকালীন দলবদলের আবার ফিলিপে কৌতিনিয়োকে সই করিয়েছে কাতলানরা। দেম্বেলে '১১ নম্বর' জার্সি পরায় ব্রাজিলিয়ান মিডফিল্ডার '৭ নম্বর' জার্সি পাচ্ছেন বলেই ধারণা করা হচ্ছিল। কিন্তু কৌতিনিয়ো '১৪ নম্বর' জার্সি পাওয়ায় গ্রিয়েজমান আলোচনায় আসেন নতুন করে।
  অ্যাতলেতিকোয় '৭ নম্বর' পরায় গ্রিয়েজমানের জন্যই বার্সেলোনা জার্সিটি রেখে দিয়েছে বলে খবরও ছাপে বেশ কয়েকটি স্প্যানিশ সংবাদমাধ্যম। শীতকালীন দলবদলের গুঞ্জন এখন আরও বেশি জোরে বইছে ইউরোপিয়ান মিডিয়ায়। বার্সেলোনা নাকি অ্যাতলেতিকোর বাইআউট ক্লজের শর্ত পূরণ করে নিয়ে আসছে ফরাসি তারকাকে।
  ইউরোপা লিগের ফাইনালে অলিম্পিক মার্শেইয়ের বিপক্ষে গ্রিয়েজমান জোড়া লক্ষ্যভেদ করে অ্যাতলেতিকোর শিরোপা নিশ্চিত করেন ৩-০ গোলের জয়ে। দুর্দান্ত পারফর্ম করা ফরাসি ফরোয়ার্ড কি মাদ্রিদের ক্লাবটির হয়ে শেষ ফাইনাল খেলে ফেললেন? গ্রিয়েজমান অবশ্য ভবিষ্যৎ নিয়ে কোনও কথাই বলতে চাননি, ম্যাচসেরার পুরস্কার জেতার পর বলেছেন, 'আমার ভবিষ্যৎ নিয়ে কথা বলার সময় নয় এখন। এই মুহূর্তে ভক্তদের সঙ্গে ট্রফি উদযাপন করার সময়।'
  অ্যাতলেতিকোয় থাকবেন নাকি বার্সেলোনায় যাবেন, সেই প্রশ্নে 'নীরব' থাকলেও ২৭ বছর বয়সী তারকা জানিয়ে রেখেছেন, আরও বেশি শিরোপা জিততে চান তিনি। আপাতত অ্যাতলেতিকোর জার্সিতে অনেক দিন পর কোনও ট্রফি জেতার উপলক্ষটা রাঙিয়ে নিতে চান গ্রিয়েজমান, 'সত্যি বলতে আমার স্বপ্ন ছিল অ্যাতলেতিকো, ডিয়েগো সিমিওনে ও আমার বন্ধু-সতীর্থদের সঙ্গে শিরোপা উদযাপন করার।'
  অ্যাতলেতিকোয় সময়টা দারুণ উপভোগ করছেন তিনি, 'প্রত্যেক বছর ক্লাবের প্রতি নিজের অনুভূতি দৃঢ় হচ্ছে। এখানে আমি আছি চার বছর, ভক্ত ও ক্লাবের মানুষজনের সঙ্গে দারুণ সময় পার করছি। দলের সঙ্গে আমার সম্পর্ক আরও শক্তিশালী হয়েছে, যে কারণে মাঠে আমি আমার সেরাটা দিয়েছি।'
  অ্যাতলেতিকোর জার্সিতে শেষ ফাইনাল বলেই কি নিজেকে এতটা উজাড় করে দিয়েছেন গ্রিয়েজমান? ভবিষ্যৎ নিয়ে তিনি 'নীরব' থাকলেও এমন প্রশ্ন কিন্তু অনেকের মনেই! ইএসপিএন এফসি